จักรพรรดิฟรีดริชที่ 4

**จักรพรรดิฟรีดริชที่ 4** เป็นไคเซอร์องค์ที่ 36 แห่งจักรวรรดิกาแล็กซี ภายใต้ราชวงศ์โกลเดินบาม

## ประวัติ

จักรพรรดิฟรีดริชที่ 4 ประสูติเมื่อปีอวกาศที่ 733 เป็นพระโอรสองค์ที่ 3 ในจักรพรรดิออทฟรีดที่ 5

ปีอวกาศที่ 761 แกรนด์ดยุกริชชาร์ท มกุฎราชกุมารกาแล็กซี ซึ่งเป็นพี่ชายของฟรีดริช ถูกกล่าวหาว่าวางแผนปลงพระชนม์จักรพรรดิออทฟรีดที่ 5 พระราชบิดาตนเอง จึงถูกตัดสินโทษประหารชีวิต ต่อมาในปีอวกาศที่ 764 ความจริงว่าปรากฎว่าริชชาร์ทเป็นผู้บริสุทธิ์ เขาถูกใส่ร้ายโดยแกรนด์ดยุกคลีเมนทซ์ผู้น้อง ที่หวังจะขึ้นเป็นรัชทายาท เมื่อความแตก แกรนด์ดยุกคลีเมนทซ์พยายามหลบหนีไปเสรีพันธมิตรดาวเคราะห์ แต่ก็สิ้นพระชนม์จากอุบัติเหตุระหว่างทาง จักรพรรดิออทฟรีดสวรรคตในปีอวกาศที่ 765 ทำให้บัลลังก์ตกเป็นของแกรนด์ดยุกฟรีดริช

จักรพรรดิฟรีดริชที่ 4 สวรรคตในปีอวกาศที่ 796 โดยมิได้ได้แต่งตั้งรัชทายาทอย่างเป็นทางการเอาไว้ ทำให้เกิดสงครามสืบราชบัลลังก์ที่เรียกว่าสงครามกลางเมืองจักรวรรดิครั้งที่ 2 ในการนี้ รักษาการนายกรัฐมนตรี ฟอน ลิชเทินราเดอ ร่วมมือกับจอมพล ฟอน โลเอินกรัมม์ สนับสนุนท่านชายแอร์วิน โยเซฟ บุตรชายวัยห้าขวบของมกุฎราชกุมารริชชาร์ทผู้ล่วงลับ ในขณะที่พวกขุนนางใหญ่สนับสนุนเอลีซาเบ็ท ฟอน เบราน์ชไวค์ ไม่ก็ซาบีเนอ ฟอน ลิทเทินไฮม์ หลานตาของฟรีดริช ให้ขึ้นครองราชย์

## ครอบครัว

จักรพรรดิฟรีดริชที่ 4 มีพระบุตรทั้งสิ้น 14 องค์ แต่มีเพียง 4 องค์ที่มีชีวิตอยู่จนบรรลุนิติภาวะ ซึ่งเป็นพระโอรส 2 องค์และพระธิดา 2 องค์ อย่างไรก็ตาม พระโอรสทั้งสองกลับสิ้นพระชนม์ก่อนพระองค์ ทำให้พระองค์เหลือเพียงสองพระธิดา อันได้แก่แกรนด์ดัชเชสอมารี และแกรนด์ดัชเชสคริสทีเนอ

จักรพรรดิฟรีดริชมีเคยพระจักรพรรดินีคู่สมรส แต่พระนางสิ้นพระชนม์ด้วยโรคไข้หวัดใหญ่ จักรพรรดิฟรีดริชทรงรับซูซานน่า ฟอน เพเนอมึนเดอ เข้าเป็นหม่อมในพระองค์ขณะมีพระชนม์สี่สิบเศษ ซึ่งนางก็สนองพระเดชพระคุณเป็นเวลาหลายปี แต่มิอาจสามารถมีทายาทให้พระองค์สักที เนื่องจากการขัดขวางของพวกขุนนางใหญ่

อย่างไรก็ตาม ในปีอวกาศที่ 786 พระองค์ทรงรับอันเนโรเซอ ฟอน มือเซิล เข้าเป็นหม่อมอีกนางหนึ่ง พระองค์หลงไหลความงามของอันเนโรเซอและโปรดปรานเธอมาก ถ้าไม่ติดว่านางมาจากตระกูลขุนนางระดับล่าง อันเนโรเซอคงได้เป็นจักรพรรดินีไปแล้ว

## จริยวัตร

ด้วยความที่คิดว่าพระองค์คงไม่ได้ขึ้นครองบัลลังก์ จึงทรงใช้ชีวิตเสเพลในช่วงวัยรุ่นจนเกือบถูกตัดออกจากพระราชวงศ์ แกรนด์ดยุกฟรีดริชมีอุปนิสัยสุรุ่ยสุร่ายจนเงินไม่พอใช้จนเป็นหนี้สินอยู่หลายแสนไรชส์มาร์ค มีครั้งหนึ่งนายห้างร้านค้าให้พระองค์ยืมเงิน 22,000 ไรชส์มาร์คด้วยความสงสาร ขณะที่แกรนด์ดยุกให้สัญญาว่าจะคืนเงินเป็น 20 เท่าหากได้ขึ้นครองราชย์ นายห้างไม่คิดว่านั่นจะเป็นเรื่องจริงขึ้นมาได้เพราะฟรีดริชเป็นรัชทายาทลำดับ 3 แต่เมื่อฟรีดริชได้ขึ้นครองราชย์ นายห้างก็ได้รับเงินยี่สิบเท่านั้นจริงๆ

จักรพรรดิฟรีดริชไม่มีความสนพระทัยในราชการแผ่นดิน ทรงชื่นชอบแต่สิ่งสวยงาม พระองค์โปรดปรานสวนและดอกไม้นานาพันธุ์ ทรงมอบหมายงานราชการทั้งปวงให้แก่ เคลาส์ ฟอน ลิชเทินราเดอ ผู้เป็นรัฐมนตรีไรช์ ตลอดระยะเวลาการครองราชย์สามสิบปี พระองค์แทบไม่มีผลงานเป็นชิ้นเป็นอันเลย

ลิชเทินราเดอเคยทูลเตือนว่าไรน์ฮาร์ดอาจเติบใหญ่จนคิดชิงบัลลังก์ พระองค์ก็เมินเฉย พระองค์ถึงขนาดทำใจได้ถ้าราชวงศ์โกลเดินบามอาจจบลงในยุคของพระองค์ และยังคงแต่งตั้งไรน์ฮาร์ดให้มีอำนาจมากขึ้นเรื่อยๆตามผลงาน

ความไม่พึงพระราชกิจของพระองค์ทำให้เกิดการกบฎขึ้นในบรรดาดาวนิคมของจักรวรรดิ อาทิ กบฎคัสทรอพ และยังมีความพยายามลอบปลงพระชนม์อย่างน้อยหนึ่งครั้งโดยเฟือสท์แห่งคลอพชต็อค ผู้มีความเคียดแค้นที่พ่ายในศึกชิงบัลลังก์ในรัชกาลก่อน (เนื่องจากคลอพชต็อคสนับสนุนแกรนด์ดยุกคลีเมนทซ์ )

## อ้างอิง

1. ↑ 1.0 1.1 บทที่ 3 - แสงอัสดงที่จักรวรรดิ *ตำนานวีรบุรุษแห่งกาแล็กซี* เล่ม 1. เรื่องโดย โยชิกิ ทานากะ. แปลโดย Walker Emp
2. ↑ LOGH: Die Neue These ตอนที่ 8